
ΕΠΙΤΥΧΗΜΕΝΑ ΕΓΚΑΙΝΙΑ-ΕΝΑΡΞΗ ΕΚΘΕΣΕΩΝ ΚΑΙ ΕΚΔΗΛΩΣΕΩΝ ΣΤΗ ΣΥΓΧΡΟΝΗ ΠΙΝΑΚΟΘΗΚΗ VILLA ΡΟΔΟΠΗ ΤΟΥ ΚΩΣΤΑ ΕΥΑΓΓΕΛΑΤΟΥ / ΑΡΓΟΣΤΟΛΙ

Εγκαινιάστηκαν στη Σύγχρονη Πινακοθήκη Villa Ροδόπη στο Αργοστόλι, με μεγάλη επιτυχία και αθρόα προσέλευση φιλότεχνων, εκπροσώπων πολιτιστικών φορέων, της καλλιτεχνικής, πολιτικής και εκπαιδευτικής ζωής, οι εκθέσεις που επιμελήθηκε για τα 26 χρόνια λειτουργίας του πολυμορφικού πολιτιστικού χώρου της, ο ιδρυτής Κώστας Ευαγγελάτος, ζωγράφος, ποιητής, θεωρητικός της τέχνης. 
Πρόκειται για την ομαδική εικαστική έκθεση Ελλήνων και ξένων καλλιτεχνών στο δωμάτιο "BYRON'S ROOM",  με έργα εμπνευσμένα από την ζωή και την λογοτεχνική προσφορά του μεγάλου ρομαντικού ποιητή και φιλέλληνα που ανήκουν στη μόνιμη συλλογή. 
Επετειακά, πενήντα χρόνια μετά την πρώτη ατομική έκθεση ζωγραφικής του Κώστα Ευαγγελάτου στην Αθήνα το 1976, εγκαινιάστηκε, με ομιλία του περί τέχνης και ξενάγηση η ατομική εικαστική έκθεση (ζωγραφική, γλυπτική, επιζωγραφισμένες κατασκευές) με τίτλο: "Μορφικές Αναπλάσεις" .  Επίσης εκτίθενται ορισμένες από τις εμβληματικές ζωγραφικές ΝΕΦΕΛΟΓΡΑΦΙΕΣ-ΝΕΦΕΛΟΜΟΡΦΙΕΣ του, που είχαν εκτεθεί αναδρομικά στο Μουσείο της Πόλεως των Αθηνών, το 2016-17. Παράλληλα παρουσιάζονται περιοδικά τέχνης με εξώφυλλα έργα του, εικονογραφήσεις λογοτεχνικών εκδόσεων, έντυπα με συνεντεύξεις και κριτικά άρθρα για την διαχρονική πολιτιστική του παρουσία στην Ελλάδα και το εξωτερικό καθώς και ανθολογίες με ποιήματα του. 
Μετά τα εγκαίνια των εκθέσεων ακολούθησε κοκτέιλ στον κατάφυτο και κοσμημένο με λιθογλυπτά κήπο. Οι επισκέπτες γεύτηκαν τα εκλεκτά γλυκίσματα  της παραδοσιακής "Βοσκοπούλας", εξαιρετικά κρασιά από το οινοποιείο Gentilini καθώς και εύγεστα εδέσματα, όλα ευγενικές προσφορές για την έναρξη!.
 Οι εκδηλώσεις έχουν την τιμητική Αιγίδα του Ομίλου UNESCO Πειραιώς και Νήσων και της International Action Art. 
ΕΙΚΑΣΤΙΚΕΣ ΕΚΘΕΣΕΙΣ: 
Ατομική έκθεση ζωγραφικής Κώστα Ευαγγελάτου.
Αίθουσα "Χρυσομοίρα Κ. Ευαγγελάτου".
Διάρκεια: 8 Αυγούστου- 16 Σεπτεμβρίου 2026.
Πρόσφατες ζωγραφικές συνθέσεις του Κώστα Ευαγγελάτου, με τίτλο:
" Μορφοπλαστικές αναπλάσεις ".  Σώματα και μορφές διαγράφονται ελλειπτικά και συνειρμικά με ποικίλα υλικά στη ζωγραφική επιφάνεια με συμβολιστική, εκφραστική τεχνοτροπία.
Αίθουσα "Ιφιγένεια Λαγάνα".
Έργα του Κώστα Ευαγγελάτου από τις ενότητες συνθέσεων του με "Νεφελογραφίες-Νεφελομορφίες". 
Χρωματικές μελέτες ουράνιων νεφελωμάτων από το 1995-2016.
Αίθουσα "Lord Byron's Room".
Τις συνθέσεις έχουν φιλοτεχνήσει οι: Μιχαήλ Αγγελάκης, Ρένα Ανούση-Ηλία, Λυδία Βενιέρη, Πέτρος Ζουμπουλάκης, Άρια Κομιανού,Ιφιγένεια Λαγάνα, Στέλλα Μέλη, Κωνσταντίνα Κρατημένου, Πανίκος Παναγή-Χατζηδάκης, Λεόντιος Πετμεζάς, Πάρις Πρέκας, Ελένη Σέρρας-Χέρμαν, Γιώργος Σταθόπουλος, Ελένη Χατζηπουλίδου κ.α.
ΣΥΓΧΡΟΝΗ ΠΙΝΑΚΟΘΗΚΗ VILLA ΡΟΔΟΠΗ.
Ι. ΜΕΣΟΛΩΡΑ 7 
28 100 ΑΡΓΟΣΤΟΛΙ
Ξεναγήσεις κάθε Τετάρτη και Σάββατο βράδυ από τις 8.30μ.μ.-10.00 μ.μ.
Διάρκεια μέχρι 12 Σεπτεμβρίου 2026.
τηλ:  2671028501, 6944621286
Είσοδος ελεύθερη.

